**POZIV ZA MEDIJE**

**PREDSTAVLJANJE DVIJE ATRAKTIVNE INTERVENCIJE U PROSTORU**

**Time Slip i Imminence**

**U petak, 11. listopada 2019. godine u 20 sati, na mostu ispred riječkog hotela Kontinental i nakon toga u Muzeju moderne i suvremene umjetnosti u Rijeci bit će predstavljene dvije nove intervencije u prostoru: Time Slip i Imminence** nastale kao suradnički projekt hrvatske umjetnice **Ivane Franke** i finskih arhitekata **Tommija Gronlunda** i **Petterija Nisunena.**

Obje su intervencije dio pretprograma Rijeke 2020 Europske prijestolnice kulture.

**Nakon predstavljanja prve intervencije ispred hotela Kontinental, predviđena je šetnja do MMSU gdje će biti predstavljena druga intervencija u prostoru.**

Program:

**20.00 sati – pale se svjetla na instalaciji Time Slip ispred hotela Kontinental**

**20.10 sati** - prisutnima će se na mostu ispred hotela Kontinental obratiti **Morana Matković**, koordinatorica programskog pravca Slatko i slano programa Rijeka 2020 – Europska prijestolnica kulture

**20.30** sati polazak prema MMSU-u

**20.45** sati predstavljanje druge instalacije Imminence koju će predstaviti viša kustosica MMSU-a **Sabina Salamon** i umjetnici.

Prva instalacija, nazvana **Time Slip**, svjetlosna je instalacija na mostu preko Rječine. Pozvani umjetnici će privremenom intervencijom osuvremeniti tradicionalno mjesto okupljanja mladih i epicentar riječkog urbaniteta, u dosluhu s temom vode koja je jedna od krovnih tema projekta Europske prijestolnice kulture i programskog pravca **Slatko i slano** u okviru kojeg intervencija nastaje.

Instalirat će se strobo rasvjeta u dužini od 22,5 metra koja će biti programirana na način da se njezin intenzitet mijenja ovisno o brzini toka Rječine. Time će se postići efekt pulsiranja svjetla u ritmu rijeke. Instalacija će biti spojena na gradsku rasvjetu, uključivat će se (i gasiti) kao i ostala gradska rasvjeta i bit će u funkciji javne rasvjete.

Druga instalacija, nazvana **Imminence**, zvučna je instalacija koja uključuje vodu, a bit će predstavljena u **Muzeju moderne i suvremene umjetnosti** do kojeg će se doći šetnjom nakon predstavljanja prve instalacije. Voda je nit vodilja i druge instalacije osmišljene za trenutno nenastanjene prostorije u prizemlju MMSU. Instalacija se sastoji od mreže staklenih cjevčica kroz koje curi voda. Ova instalacija istih autora tako sjedinjuje elemente vode, svjetla i zvuka te time aktualizira naličje novog gradskog kulturnog centra koji nastaje u postinudstrijskom kompleksu Benčić. Smjestivši se u oronuli dio Muzeja, instalacija će komunicirati ideju vode kao regenerativnog i dinamičkog elementa, ugroženog klimatskim promjenama koje životne uvjete čine upitnim, a opstanak rizičnim. Na proljeće 2020. bit će izložena u galeriji Anhava u Helskikiju u okviru predsjedanja Hrvatske Vijećem Europske unije.

U ovoj i idućoj godini **MMSU** u sklopu programa Europske prijestolnice kulture priprema niz intervencija posvećenih temi javnog prostora koje će pridonijeti fizičkim i simboličkim modifikacijama urbanog krajolika Rijeke.

Bit će to svjetlosne i zvučne instalacije, performativne akcije, street art i druga suvremena rješenja memorijalnog karaktera, na potezu uz Rječinu do njezina izlaza na more, i od Delte do kompleksa Benčić. Svima im je zajednički cilj oživljavanje trenutno nedostupnih ili zanemarenih urbanih zona i otvaranje novih mjesta susreta i javnog života.

**O umjetnicima:**

**Ivana Franke** je hrvatska vizualna umjetnica koja se bavi istraživanjem svjetla usredotočujući se na perceptivne pragove. Od nekoliko desetina međunarodnih izložbi izdvajamo Schering Stiftung Project Space uBerlinu (2017.), Biennale u Shanghaiu (2016.), Peggy Guggenheim, Venecija (2011.), Deutsche Guggenheim, Berlin (2012), Manifesta 7 (2008.), Biennale u Veneciji (2007.), i MoMA P.S.1. (2001).

**Tommi Gronlund i Petteri Nisunen** djeluju kao umjetnički dvojac iz Helsinkija od polovice devedesetih, nakon završenog studija arhitekture. Do sada su ostvarili desetak javnih radova i sudjelovali na pedesetak žiriranih međunarodnih izložbi od koji izdvajamo Bijenale u Veneciji (2001.), Bijenale u Moskvi (2009.), Art Unlimited, Basel Art fair (2005.).

Unaprijed zahvaljujem na odzivu na predstavljanje ovih umjetničkih radova i srdačno Vas pozdravljam.

Rijeka 2020 - Odnosi s medijima

Edi Jurković

edi.jurkovic@rijeka2020.eu

+365 99 220 56 12